S-27/2015

Mál þetta, sem dómtekið var 2. febrúar 2016, er höfðað með ákæru lögreglustjórans á Austurlandi, útgefinni 17. desember 2015, á hendur B-kk-þgf Þ-kk-þgf K-kk-þgf, [kt.], [...], „fyrir brot gegn lögum um ávana- og fíkniefni, með því að hafa laugardaginn 27. júní 2015, í bílskúr við heimili sitt að Hlíðartúni 8, Höfn, haft í vörslum sínum 1025,62 grömm af kannabislaufum og 44 kannabisplöntur, sem voru 7–147 cm á hæð og vógu samtals 8178,77 grömm, en ákærði hafði um nokkurt skeið fram til þess dags, ræktað greindar plöntur og kannabislauf, sem fundust við leit lögreglunnar þann dag.“

Í ákæru eru brot ákærða talin varða við 2. gr., sbr. 4., 5. og 6. gr., laga um ávana- og fíkniefni nr. 65/1974 og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, hvort tveggja með síðari breytingum.

Í ákæru er þess krafist að ákærði verði dæmdur til refsingar og til greiðslu alls sakarkostnaðar. Þess er einnig krafist að framangreind 1025,62 grömm af kannabislaufum, 44 kannabisplöntur og kannabisafskurður, sem lögreglan lagði hald á við rannsókn málsins, verði gert upptækt, sbr. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Jafnframt er, með vísan til 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, krafist upptöku á eftirtöldum munum sem notaðir hafi verið eða ætlaðir hafi verið til ólögmætrar ræktunar kannabisjurta og meðferðar fíkniefna og lögreglan lagði hald á við rannsókn málsins:

„1. Ljós, 5 stk. (nr. í munaskrá, 412541).

2. Ræktunartjöld, 3 stk., ásamt poka. (nr. 412542).

3. Barkar, 3 stk. (nr. 412544).

4. Loftblásarar ásamt filterum, 2 stk. (nr. 412545).

5. Viftur, 4 stk. (nr. 412546).

6. 3 ½ poki af mold og ½ poki af áburði. (nr. 412547).

7. Blómapottar, 46 stk. (nr. 412550).

8. Súlur ásamt plastfestingum, 114 stk. (nr. 412551).

9. Plasttunnur og plastfötur, 8 stk. (nr. 412553).

10. Net, 2 stk. (nr. 412555).

11. Ullarbitar, allmörg stk. (nr. 412558).

12. Spennubreytar, 4 stk. (nr. 412559).

13. Áburðarbætiefni, spraybrúsi og vökvunarkanna, 6 stk. (nr. 412560).

14. Ýmislegt smádót í kassa. (nr. 412561).“

Við þingfestingu málsins 2. febrúar sl. játaði ákærði brot sín skýlaust fyrir dóminum eins og þeim er lýst í framangreindri ákæru og samþykkti upptökukröfur ákæruvaldsins. Var málið þá þegar tekið til dóms samkvæmt 164. gr. laga nr. 88/2008 um meðferð sakamála, án frekari sönnunarfærslu, eftir að sækjanda og skipuðum verjanda ákærða hafði gefist kostur á að tjá sig um lagaatriði og ákvörðun viðurlaga.

Af hálfu ákærða er þess krafist að honum verði gerð sú vægasta refsing sem lög leyfa og komi til fangelsisrefsingar verði fullnustu hennar frestað skilorðsbundið. Þá er krafist hæfilegrar þóknunar til handa skipuðum verjanda hans, sem greiðist úr ríkissjóði að hluta eða öllu leyti.

Um málsatvik skírskotast til ákæru. Af hálfu ákærða er bent á að ekki hafi einungis verið um blöð að ræða, heldur bæði blöð og stöngla, þar sem í ákæru ræðir um 1025,62 grömm af kannabislaufum. Samræmist það efnaskýrslu lögreglu. Ekki kemur það að sök þótt ákæran sé ekki fyllilega nákvæm að þessu leyti. Með játningu ákærða, sem á sér stoð í rannsóknargögnum málsins í öllum atriðum, þykir sannað að ákærði hafi gerst sekur um þá háttsemi sem lýst er í ákæru og er brot hans þar rétt heimfært til refsiákvæða. Hefur ákærði því unnið sér til refsingar.

Ákærði er fæddur árið 1983 og á talsverðan sakaferil að baki, en á árabilinu 2000 til 2011 hlaut hann 16 refsidóma fyrir ýmis brot gegn almennum hegningarlögum, fíkniefnalöggjöf og umferðarlögum. Síðast hlaut hann 12 mánaða fangelsisdóm með dómi Hæstaréttar 6. október 2011. Var honum veitt reynslulausn 13. janúar 2013, í tvö ár af 300 daga eftirstöðvum refsingar og er ekki á öðru byggt af hálfu ákæruvaldsins en að hann hafi staðist þá reynslulausn, þótt í ákæru þessa máls sé honum gefið að sök að hafa „um nokkurt skeið“ fram til 27. júní 2015 ræktað greindar kannabisplöntur. Þá gekkst ákærði undir sektargerð hjá lögreglustjóra 10. desember 2013 vegna brots á fíkniefnalöggjöfinni.

Við ákvörðun refsingar ákærða horfir til mildunar að hann hefur játað brot sitt greiðlega. Að broti ákærða og framanrituðu virtu þykir refsing hans hæfilega ákveðin fangelsi í 2 mánuði. Að virtum sakaferli hans þykja ekki efni til að fresta fullnustu þeirrar refsingar skilorðsbundið.

Upptæk eru gerð haldlögð fíkniefni og aðrir munir sem taldir eru í töluliðum 1 til 14 í ákæru, með vísan til þeirra ákvæða laga og reglugerðar sem þar greinir.

Ákærði verður, með vísan til 1. mgr. 218. gr. laga nr. 88/2008, dæmdur til greiðslu sakarkostnaðar og þykja engin efni til að leggja sakarkostnað eða hluta hans á ríkissjóð. Samkvæmt sakarkostnaðaryfirliti nemur kostnaður af rannsókn og matsgerð Rannsóknarstofu HÍ í lyfja- og eiturefnafræði 237.677 krónum. Þóknun skipaðs verjanda ákærða, J-kk-ef B-kk-ef K-kk-ef hdl., þykir hæfilega ákveðin 170.000 krónur, að teknu tillit til virðisaukaskatts og ferðatíma verjandans. Auk þess nemur ferðakostnaður verjandans 23.650 krónum, sem er helmingur flugfargjalds samkvæmt reikningi, en ferðin nýttist verjandanum jafnframt til mætingar í öðru sakamáli. Þá verður af rannsóknargögnum málsins séð að ákærði hafi á rannsóknarstigi notið aðstoðar tilnefnds verjanda, S-kk-ef K-kk-ef K-kk-ef hrl., símleiðis í eitt skipti, og þykir hæfilegt að greiða verjandanum 20.708 krónur í þóknun vegna þess starfa, að meðtöldum virðisaukaskatti. Samtals verður ákærða því gert að greiða 452.035 krónur í sakarkostnað.

Dómur þessi er kveðinn upp af H-kvk-þgf B-kvk-þgf héraðsdómara í dómsal Héraðsdóms Austurlands að Lyngási 15, Egilsstöðum, þriðjudaginn 1. mars 2016, kl. 9:50.

Dómsorð:

Ákærði, B-kk-nf Þ-kk-nf K-kk-nf, sæti fangelsi í 2 mánuði.

Upptæk eru 1025,62 grömm af kannabislaufum, 44 kannabisplöntur og kannabisafskurður, sem lögregla lagði hald á við rannsókn málsins. Þá eru upptækir þeir haldlögðu munir sem taldir eru í töluliðum 1 til 14 í ákæru málsins og í forsendum dómsins.

Ákærði greiði 452.035 krónur í sakarkostnað, og er þar með talin þóknun skipaðs verjanda hans, J-kk-ef B-kk-ef K-kk-ef hdl. að fjárhæð 170.000 krónur og ferðakostnaður verjandans, 23.650 krónur, auk þóknunar tilnefnds verjanda ákærða á rannsóknarstigi málsins, S-kk-ef K-kk-ef K-kk-ef hrl., 20.708 krónur.

H-kvk-nf B-kvk-nf